text: Lastbiler kan nu komme på glatbakke i Varde
  04 november 2017 kl. 14.20
  Vestjyske lastbilchauffører kan nu komme på glatbane og glatbakke i Varde. Før var de nødt til at tage til Viborg eller Horsens. 
  Køreteknisk Anlæg i Varde har fået en ny bakke. Her kan vestjyske lastbilchauffører komme på glatbane og få øvet kundskaberne, når det er glat og går op ad.
  - Vi vil gerne have, at folk fra området kan komme på glatbane her i stedet for at køre flere hundrede kilometer på tværs af landet, når de skal tage deres efteruddannelse, siger Svend Erik Christensen, formand for bestyrelsen, Køreteknisk Anlæg i Varde.
  Før i tiden kunne lastbilchaufførerne kun øve sig på glatbakke i Viborg eller Horsens. Det bliver i fremtiden meget nemmere for de cirka 400 chauffører, der er på AMU-efteruddannelse i Esbjerg.
  - Det synes jeg, er rigtig positivt. Vi har kørt de her kurser de sidste syv-otte år, og vi har altid brugt enten Horsens eller Viborg, og det betyder to timers transporttid i hver ende af kurset, siger Syrak Underbjerg, daglig leder, Trafikskolen Esbjerg.
  - Nu er der cirka tyve minutters kørsel, så det er en kæmpelettelse for os og vores kursister, fortsætter han.
  